Võru kreiskooli hoone

Võru kreiskooli hoone on Võrus aadressil Seminari tn 1 asuv hoone; ühtlasi Võru linna vanim hoone. Alates 1997. aastast on 18. sajandi keskpaigas ehitatud hoone ajaloomälestis. Hoonet on aja jooksul kasutanud peale koolide ka näiteks magistraat. Alates 2015. aasta sügisest tegutseb hoones Võru Gümnaasium. Hoone ajalugu 1784. aastal ostis riik parun Carl Ludwig von Mengdenilt Võru mõisa ning härrastemaja anti magistraadi ja kohtu käsutusse. 1792. aastal asutati härrastemajas saksakeelne linna segaalgkool. Pärast asehalduskorra likvideerimist 1797. aastal jäid härrastemajja kohus, kool ja koolmeistri korter. 15. septembril 1804 avati aadressil Turu tänav 1 Võru kolmeklassiline saksakeelne Võru Kreiskool. Aasta hiljem läbis härrastemaja kapitaalremondi, maakonnakohus kolis uude asukohta ja maja jäi tervenisti kreiskooli kasutada. 1887. aastal muudeti kreiskool linnakooliks. 1913. aastal muudeti linnakool Aleksander I nimeliseks kõrgemaks poisslaste algkooliks, kus oli neli klassi. Aastatel 1915–1917 tegutses kõrgema algkooliga samas majas sõja eest Võrru toodud Riia Aleksandri Gümnaasium. 1917. aasta sügisel olid nii kõrgem algkool kui ka Aleksandri gümnaasium Oktoobrirevolutsiooni tõttu sunnitud Võrust evakueeruma. 1920. aastal viidi Turu tänava majja üle linna II segaalgkool ja tegevust alustas ka Väimela põllutöökool. 1921. aasta jaanuaris alustas tegevust Võru Õpetajate Seminar, mille avaaktus peeti sama aasta 13. märtsil. Kuni 1922. aasta sügiseni töötaski Turu tänava majas korraga koos kolm kooli. 1922. aastal moodustati linna algkoolide õpilastest seminari harjutuskool, mis tegutses esialgu seminari majas. 1924. aastal alustas kool tegevust kuueklassilise algkoolina. 1. augustil 1930 suleti õpetajate seminar ja majja viidi üle Võru linna I algkool ehk Petersoni kool. Hiljem sai kool nimeks Võru I Põhikool. Harjutuskooli maja sai enda kasutusse Võru Tööstuskool. Sõjasündmustes maja põles. 1944. aastal taastati hoone veidi muudetud kujul. 1962–1965 rajati keskküte ja juurdeehitis. Võru I Põhikool kolis 2013/2014. õppeaasta lõpus hoonest välja ja juunis 2014 alustati ehitustöid riigigümnaasiumi rajamiseks. 31. augustil 2015 alustas ümberehitatud mõisa peahoones ja uues juurdeehitises tööd Võru Gümnaasium. Viited Välislingid Võru kreiskooli hoone kultuurimälestiste registris